ถ้าเพื่อน ๆ คนไหนที่กำลังมองหาร้านกาแฟชิลล์ ๆ มีอาหารให้กิน แถมยังมีความรู้เรื่องกาแฟให้แบบครบครัน สำหรับคนที่กำลังมองหาลู่ทางไปเปิดร้านของตัวเองอยู่ด้วย ขอให้เดินทางตามผมมาทางนี้ที่ร้าน All About Coffee เลยครับ ส่วนในร้านจะมีอะไรบ้างนั้น เดี๋ยวเราไปดูพร้อม ๆ กันเลยดีกว่าครับ
 
ร้าน All About Coffee นั้นก็เดินทางไปไม่ยากครับ เพียงขับรถไปตาม ถ.ซุปเปอร์ไฮเวย์ เส้นเชียงใหม่-ลำปาง ร้านจะอยู่เยื้องกับไทวัสดุ โดยสาขานี้จะเน้นในเรื่องของอาหาร และเครื่องดื่มครับ แต่ถ้าใครอยากจะเลือกซื้ออุปกรณ์เกี่ยวกับร้านกาแฟ ทั้งเมล็ด เครื่องชง เครื่องบด ก็ต้องไปอีกสาขาสี่แยกแม่เหียะ โดยร้านจะตั้งอยู่เยื้องกับร้าน The Good View Village รับรองว่าเพื่อน ๆ จะได้เลือกชม เลือกซื้อ เครื่องชงกาแฟได้เต็มที่ พร้อมทั้งรับคำแนะนำจากพนักงานของทางร้าน ที่มีความรู้ ความชำนาญในเรื่องกาแฟเป็นอย่างดี
 
ว่าแล้วเราก็มาดูอาหารที่ผมจะรีวิวให้เพื่อน ๆ ได้ท้องร้องในวันนี้กันดีกว่าครับ นี่ไง! สั่งมาเต็มโต๊ะเลย ว่าแล้วก็ค่อย ๆ ชิมกันทีละจานก็แล้วกันเนอะ ถ้าอย่างนั้นผมขอเริ่มจาก ซีซาร์สลัด (99 บาท) ก่อนก็แล้วกัน ใครมาทานอาหารแล้วไม่สั่งนี่พลาดเลยครับ! เพราะในชามนี้ไม่ได้มีแค่ผักสดสะอาดกรอบกรุบ ๆ จากโครงการหลวงเท่านั้น แต่ยังรวมไปถึง เบคอนนุ่ม ๆ ชิ้นพอดีคำ ชีสเชดดาร์ และชีสพาร์เมซานแบบจัดเต็ม! คลุกเคล้าเข้ากับน้ำสลัดครีมชีสหอมเข้ม น้ำข้น รสหอมมันโดนใจ
 
ข้าวไก่เทริยากิ (69 บาท) ข้าวสวยร้อน ๆ เสิร์ฟพร้อมเนื้อสันในไก่อย่างดี หมักจนนุ่มดีทั่วทั้งชิ้น เวลากัดลงไปในเนื้อจะรู้สึกได้ถึงน้ำหวานฉ่ำ ๆ ที่ไหลทะลักออกมา ผสมผสานเข้ากับซอสเทริยากิเค็ม ๆ หวาน ๆ ที่ส่งข้ามน้ำข้ามทะเลมาจากแดนอาทิตย์อุทัยโดยตรง
 
สปาเกตตีซีฟู้ดซอสโหระพา (119 บาท) เติมความจัดจ้านให้ชีวิตกับเส้นสปาเกตตีเหนียวนุ่ม ที่นำมาผัดเข้ากับซอสโหระพาสูตรเฉพาะของทางร้าน จนออกมามีรสชาติเผ็ดร้อนแบบไทย ๆ หอมสมุนไพรอย่างกลมกล่อม กินพร้อมอาหารทะเลสด ๆ อย่าง กุ้ง หมึก และ หอยแมลงภู่ เด็ดมากครับ!
 
มาถึงคิวของหวานกันบ้าง จานแรกนี้ก็ทำเอาผมอุทานออกมาว่า “วั้ยตั่ยล้าววว!” ทันทีที่ได้ชิมเลยครับเพราะ Honey Toast (139 บาท) ของที่นี่เขาไม่ธรรมดาเลยจริง ๆ เนื่องจากทางร้านได้ใช้ขนมปังชิ้นโตเนื้อเนียนขาวนุ่ม (นี่พูดถึงขนมปังนะ) เอาไปอบร้อน ๆ กับเนยชุ่ม ๆ แล้วเสิร์ฟพร้อมไอศกรีม วิปครีม และผลไม้สด เวลาจะกินก็เติมความหวานด้วย น้ำผึ้งเดือน 5 รสหวานนุ่มลงไปอีกเล็กน้อย เท่านี้ก็ฟินแล้วบอกเลย
 
ตักความสดชื่นมาเต็มตะกร้ากับ ฟรุตบาสเกต (99 บาท) ตะกร้าวาฟเฟิลกรอบ ด้านในตะกร้านั้นเต็มไปด้วยผลไม้สดตามฤดูกาลนานาชนิด ทั้ง มะม่วง กีวี แก้วมังกร แอปเปิล และแคนตาลูป ที่ผ่านการคลุกเคล้าเข้ากับน้ำสลัดสูตรเฉพาะ
 
Mango Smoothies (65 บาท) เติมความสดชื่นให้ชีวิตได้มีพลัง ด้วยรสชาติหวานอมเปรี้ยวของมะม่วงสุกหวาน ๆ ที่ปั่นเข้ากับโยเกิร์ตเปรี้ยว ๆ ได้แบบนี้สักแก้ว ต่อให้อากาศจะร้อนแค่ไหนก็ไม่หวั่น!
 
สำหรับคอกาแฟบอกเลยว่าหลงรักตั้งแต่แก้วแรกอย่างแน่นอน กับรสชาติช็อกโกแลตและคาราเมลแบบกลมกล่อม ที่ผสานเข้ากับกลิ่นหอมของดอกไม้แบบอ่อน ๆ ที่ได้จากการคั่วเมล็ดพีเบอร์รีเกรดพรีเมียมอย่างพิถีพิถัน จนออกมาเป็นเอกลักษณ์ทางรสชาติของ All About Coffee ที่ไม่เหมือนใคร เอาเป็นว่าทำออกมาได้อย่างละมุนละไมในทุก ๆ แก้ว ทั้งเมนูร้อนและเมนูเย็นเลยล่ะ 
 
สรุปปิดท้ายกันแบบง่าย ๆ เลยก็แล้วกันว่า ร้าน All About Coffee นั้นให้บริการได้ครบถ้วนแบบสุด ๆ ไม่ว่าจะเป็นเรื่องอาหารคาว ของหวาน เครื่องดื่มต่าง ๆ รวมไปถึงกาแฟ ที่มีให้บริการกันแบบว่าครบวงจรกันสุด ๆ พร้อมให้คำแนะนำด้วยประสบการณ์แบบแน่นเปรี๊ยะ! ดังนั้นไม่ว่าเพื่อน ๆ จะแค่อยากกิน อยากดื่มกาแฟ หรือ อยากทำร้านเป็นของตัวเองก็แวะมาได้ครับที่ร้าน  All About Coffee ทั้ง สาขาสารภี เยื้องร้านไทวัสดุ และ สาขาแม่เหียะ เยื้อร้าน The Good View Village
